Delegácia NHL zavíta do Španej Doliny. Stane sa tak už tento štvrtok 21. augusta v rámci pripomienky tretieho výročia úmrtia hokejistu Pavla Demitru a premiéry filmu 38.
St. Louis Blues Alumni vs. Slovak Stars – tak znie názov akcie, ktorá sa v dňoch 20. až 23. augusta predstaví v troch mestách (20.8. Poprad, 22.8. Trenčín a 23.8. Bratislava). Akcia sa koná na pripomenutie si tretieho výročia úmrtia hokejistu Pavla Demitru, ktorý prevažnú časť svojej kariéry strávil vo farbách tímu St. Louis Blues. V rámci tohto trojdňového turné zavítajú bývalé hviezdy NHL a slovenské hokejové legendy aj do Španej Doliny, konkrétne vo štvrtok 21. augusta. Farby St. Louis Blues Alumni budú hájiť bývalí hráči klubu ako Scott Young, Jamal Mayers, Jamie McLennan, Bernie Federko či Mike Sillinger. Dres Slovak Stars oblečú okrem iných aj bratia Peter a Anton Šťastný, Paul a Yan Stastny, či rodáci z Banskej Bystrice Michal Handzuš a Richard Zedník. Podujatie sa začína približne o 10.30 hod návštevou kostola a otvorením Diecézneho centra mládeže. Nasledovať bude návšteva múzea medi. Slávnostný obed sa bude podávať od 12.00 hod v sále baníckej krčmy, kde budú mať príhovor Ján Piško a zástupca obce Ján Rýs. O banícke piesne sa postará Milan Vigaš ml. Po obede a následnom rozdaní suvenírov bude o 13.00 hod program pokračovať besedou a autogramiádou v priestoroch Klopačky. Všetci ste srdečne vítaní!